|  |  |
| --- | --- |
| **1. NAPIREND** | Ügyiratszám: **ZAN/1381-1 /2019.** |

**ELŐTERJESZTÉS**

a Képviselő-testület **2019. július 4-i rendkívüli nyilvános** ülésére

|  |  |
| --- | --- |
| **Tárgy:** | **Monoszló Község Önkormányzatával kötendő támogatási szerződés megtárgyalása** |
| **Előterjesztő:** | Filep Miklós polgármester |
| **Előkészítette:** | dr. Kiss Balázs Tamás aljegyző |

**TISZTELT KÉPVISELŐ-TESTÜLET!**

A Monoszló Község Önkormányzata a Vidékfejlesztési Program keretében meghirdetett, *Külterületi helyi közutak fejlesztése, önkormányzati utak kezeléséhez, állapotjavításához, karbantartásához szükséges erő- és munkagépek beszerzése* című VP6-7.2.1-7.4.1.2-16 kódszámú pályázati felhívás szerint, a Vidékfejlesztési Program Irányító Hatóság által 784/5901/37/9/2017 iktatószám alatt kibocsátott támogatói okirat alapján 61.193.870,- Ft vissza nem térítendő támogatást nyert el.

A támogatás utófinanszírozott. Az igényelhető támogatási előleg az utófinanszírozású tevékenységekre jutó összeg 50 %-a, azaz Monoszló Község Önkormányzata esetében a támogatási előleg összege 30.596.935,- Ft. A Monoszló Község Önkormányzata által vállalt 17.005.600,- Ft összegű önrész rendelkezésre áll.

Ugyanakkor a kettő különbözetét biztosító állami támogatást Monoszló Község Önkormányzata – a támogatás utófinanszírozásos jellegéből adódóan – csak a beruházás megvalósítását követően jogosult lehívni. A kivitelező VIA VOMITO Kft. végszámlája azonban ezt megelőzően válik esedékessé. A fenti támogatási konstrukció Monoszló Község Önkormányzatának likviditási nehézségeket okoz.

Annak érdekében, hogy Monoszló Község Önkormányzata határidőn belül eleget tudjon tenni a számlafizetési kötelezettségének Zánka Község Önkormányzatától 15.000.000,-Ft összegű, visszatérítendő támogatást kért.

Kérem a Tisztelt Képviselő-testületet, hogy az előterjesztést megvitatni és a határozati javaslatokat elfogadni szíveskedjen.

|  |  |
| --- | --- |
|  | **HATÁROZATI JAVASLAT**  Zánka Község Önkormányzata Képviselő-testülete Monoszló Község Önkormányzat **15.000.000,- Ft** összegű, visszafizetendő támogatását a VP6-7.2.1-7.4.1.2-16 kódszámú pályázat alapján megvalósítandó projekt keretében megkötött vállalkozási szerződésből eredő vállalkozási díjfizetési kötelezettségének teljesítése érdekében jóváhagyja.  A támogatás forrása a 2019. évi költségvetésről szóló 1/2019. (II.28.) önkormányzati rendelet 2. melléklet 74. sora.  Felhatalmazza a polgármestert a támogatási szerződés aláírására és az egyéb szükséges intézkedések megtételére.  **Határidő:** azonnal  **Felelős:** polgármester |

Zánka, 2019. július 3.

|  |  |
| --- | --- |
|  | **Filep Miklós**  polgármester |

**TÁMOGATÁSI SZERZŐDÉS**

*tervezet*

Amely létrejött egyrészről

**Zánka Község Önkormányzata** (székhelye: 8251 Zánka, törzsszám: 427636, adóigazgatási azonosító száma: 15427638-2-19, statisztikai számjele: 15427638-8411-321-19, képviseli Filep Miklós polgármester), mint támogató (továbbiakban: **„Támogató”**),

valamint másrészről

**Monoszló Község Önkormányzata** (székhelye: 8273 Monoszló, Fő utca 40.; törzsszám: 431615, adóigazgatási azonosító száma: 15431617-2-19, statisztikai számjele: 15431617-8411-321-19; képviseli: Simon György polgármester), mint kedvezményezett (továbbiakban: **„Kedvezményezett”**)

együttesen mint Szerződő felek vagy Felek között az államháztartásról szóló 2011. évi CXCV. törvény (továbbiakban: Áht.) 48-49/A. §-a, valamint az államháztartásról szóló törvény végrehajtásáról szóló 368/2011. (XII. 31.) Korm. rendelet (Ávr.) alapján, alulírott napon és helyen, az alábbi feltételek szerint:

**Előzmények**

Kedvezményezett a Vidékfejlesztési Program keretében meghirdetett, *Külterületi helyi közutak fejlesztése, önkormányzati utak kezeléséhez, állapotjavításához, karbantartásához szükséges erő- és munkagépek beszerzése* című VP6-7.2.1-7.4.1.2-16 kódszámú pályázati felhívás szerint, a Vidékfejlesztési Program Irányító Hatóság által 784/5901/37/9/2017 iktatószám alatt kibocsátott támogatói okirat alapján 61.193.870,- Ft vissza nem térítendő támogatást nyert el.

A támogatás utófinanszírozott. Jelen támogatási szerződés célja a VIA VOMITO Kft. 15.459.481,- Ft összegű SZA00029/2019 sorszámú végszámlájának kifizetéséhez szükséges pénzösszeg rendelkezésre bocsátása, annak érdekében, hogy a Kedvezményezett határidőn belül eleget tudjon tenni a számlafizetési kötelezettségének.

**A szerződés tárgya, a támogatás forrása**

1. Támogató kötelezettséget vállal, hogy Zánka Község Önkormányzatának Képviselő-testülete 85/2019. (VII.04.) határozat alapján, a 2019. évi költségvetésről szóló 1/2019. (II.28.) önkormányzati rendelet 2. melléklet 74. sora terhére **15.000.000,- Ft**, azaz tizenöt millió forint összegben és a jelen szerződésben rögzített határidőig történő **visszafizetési kötelezettség kikötése melletti működési célú támogatásban** részesíti a Kedvezményezettet.
2. A támogatott tevékenység, illetve a támogatás célja a fentiekben részletezett VP6-7.2.1-7.4.1.2-16 kódszámú projekt megvalósítása kapcsán, a VIA VOMITO Kft-vel közbeszerzési eljárás keretében megkötött vállalkozási szerződésből eredő, a Kedvezményezettet terhelő vállalkozási díjfizetési kötelezettségnek határidőben történő teljesítése.
3. A Támogató kijelenti és a Kedvezményezett aláírásával kifejezetten tudomásul veszi, hogy a jelen szerződésben rögzített támogatási összeg felhasználása célhoz kötött abban az értelemben, hogy kizárólag a jelen szerződésben meghatározott támogatott tevékenység fedezetéül szolgálhat.
4. A Kedvezményezett kötelezi magát, hogy a támogatási célt kellő alapossággal, hatékonysággal, gondossággal, valamint a rá vonatkozó jogszabályok betartásával, önálló felelősséget vállalva valósítja meg.

**A szerződés hatálya**

1. A szerződés az utolsóként aláíró fél aláírásával egyidejűleg lép hatályba és hatálya az abban meghatározott kötelezettségek maradéktalan teljesítéséig terjed ki.

**A támogatás folyósítása, felhasználása és visszafizetése**

1. Támogató vállalja, hogy az jelen szerződésben megállapított 15.000.000,- Ft összeget a szerződés aláírását követő 15 napon belül – figyelemmel a 9. pontban foglaltakra – a Kedvezményezett Magyar Államkincstárnál vezetett 10048005-00357728-00000017 számú bankszámlájára átutalja.
2. A támogatott tevékenység 2019. július 4. és 2019. július 31. között valósul meg, azaz a támogatás felhasználásának határideje 2019. július 31. napja. A Kedvezményezett vállalja, hogy a támogatás összegét legkésőbb 2019. július 31. napjáig felhasználja. A Kedvezményezett tudomásul veszi, hogy a támogatást kizárólag a támogatott tevékenység időtartama alatt használhatja fel és csak ezen időszakban felmerült költségeket szerepeltetheti a beszámolóban. A Kedvezményezett tudomásul veszi, hogy a támogatás kizárólag a támogatott tevékenységhez kapcsolódó pénzügyi kötelezettségvállalás érdekében teljesített kifizetések fedezetéül szolgálhat. A Kedvezményezett köteles a támogatást elkülönítetten (elkülönített alszámlán) kezelni és a felhasználásról ellenőrizhető, naprakész nyilvántartást vezetni. A támogatás felhasználására kizárólag a Kedvezményezett jogosult, a támogatás felhasználásának jogát tovább nem ruházhatja.
3. A Kedvezményezett tudomásul veszi, hogy a támogatás teljes összegét köteles a Támogató részére legkésőbb 2019. október 31. napjáig a Takarékbank Zrt-nél vezetett 73200062-11200039 számú bankszámlájára való átutalással egyösszegben **visszafizetni**. A Szerződő felek rögzítik, hogy a visszafizetési kötelezettségen túl a Kedvezményezettet semmilyen kamat, díj és – a banki utalási költség kivételével – más költség megfizetése nem terheli.

**A támogatás biztosítéka**

1. Az Áht. 50/A. §-a, illetve az Ávr. 84. § (2) bekezdés a) pontja alapján a visszafizetési kötelezettséggel nyújtott támogatás visszafizetésének biztosítására a Kedvezményezett jelen szerződés aláírását követő 5 napon belül a Támogató javára szóló beszedési megbízásról szóló felhatalmazó nyilatkozatot állít ki valamennyi - jogszabály alapján beszedési megbízással megterhelhető - fizetési számlájára vonatkozóan. A Kedvezményezett tudomásul veszi, hogy a Támogató a támogatási összeget kizárólag a beszedési megbízásról szóló felhatalmazó nyilatkozat kézhezvételét követően folyósítja.

**A támogatással való elszámolás**

1. Az elszámolás során kizárólag, a jelen szerződésben meghatározott feladattal kapcsolatos számlák fogadhatók be. A jelen szerződésben meghatározott cél megvalósítása során esetleg felmerülő többletköltség a Kedvezményezettet terheli.
2. Kedvezményezett vállalja, hogy a fenti összeget a jelen szerződésben meghatározott célra használja fel és a támogatás összegének felhasználásáról legkésőbb **2019. november 30-ig** az *1. melléklet* szerinti „Elszámolási adatlap” megnevezésű adatlappal és a számlaösszesítővel a Támogató felé elszámol.

A számlaösszesítő és az „Elszámolás” megnevezésű adatlap mellé csatolni kell a számlák aláírással, bélyegzővel és „*az eredetivel mindenben egyező hiteles másolat*” szöveggel ellátott másolatait, illetve pénztárbizonylatok, valamint a banki átutalási bizonylatok hitelesített másolatait. A Kedvezményezett a működése során a támogatás terhére a kettőszázezer forint értékhatárt meghaladó értékű áru beszerzésre vagy szolgáltatás megrendelésére irányuló szerződést kizárólag írásban köthet. Írásban kötött szerződésnek minősül az elküldött és visszaigazolt megrendelés is. Az írásbeli alak megsértése a szerződés érvényességét nem érinti, azonban az annak teljesítése érdekében történt kifizetése a támogatott tevékenység költségei között nem számolható el. Amennyiben a közbeszerzésről szóló törvény feltételei fennállnak az önkormányzati támogatás felhasználása közbeszerzés alkalmazásával lehetséges.

1. Az államháztartás számviteléről 4/2013. (I.11.) Korm. rendelet 40. § (1) bekezdése, illetve annak 15. melléklete alapján a jelen szerződésből eredő bevételi és kiadási előirányzatokat, a követeléseket, kötelezettségvállalásokat, más fizetési kötelezettségeket, valamint ezek teljesítését a Támogató K504. Működési célú visszatérítendő támogatások, kölcsönök nyújtása államháztartáson belülre, míg a Kedvezményezett K505. Működési célú visszatérítendő támogatások, kölcsönök törlesztése államháztartáson belülre rovaton köteles elszámolni.

**A támogatás felhasználásának ellenőrzése**

1. Kedvezményezett köteles a támogatás felhasználásának, felhasználás megvalósulásának ellenőrzését a Támogató és minden olyan szervezet és hatóság részére biztosítani, amelyeket erre jogszabály jogosít, illetve kötelez. A Kedvezményezett köteles az ellenőrzésre feljogosított szervek megkeresésére az ellenőrzés lefolytatásához szükséges tájékoztatást és segítséget megadni, a kért dokumentumokat rendelkezésre bocsátani, a helyszíni ellenőrzést lehetővé tenni. Kedvezményezett jelen szerződés aláírásával kijelenti, hogy a támogatás ellenőrzéséhez hozzájárul és tudomásul veszi, hogy köteles a Támogató vagy megbízottja ellenőrzését tűrni és az annak gyakorlásához szükséges feltételeket biztosítani, így különösen a vonatkozó dokumentumokba a betekintést lehetővé tenni.
2. A Kedvezményezett köteles a támogatással kapcsolatos iratokat, valamint a támogatás felhasználását alátámasztó bizonylatokat teljes körűen az odaítélést követő 10 (tíz) évig megőrizni és a támogató ilyen irányú felhívása esetén azokat köteles bemutatni.
3. Amennyiben a Kedvezményezett a támogatással fedezett tevékenysége során az általános forgalmi adóról szóló 2007. évi CXXVII. törvény alapján általános forgalmi adó levonására, illetve visszaigénylésére jogosult, úgy az elszámolásnál figyelembe vehető számlák nettó összege számolható el. Ezzel összefüggésben a támogatás összege nem fordítható adó (ÁFA), illeték vagy közteher tartozás kiegyenlítésére.
4. Kedvezményezett jelen szerződés aláírásával nyilatkozik arról, hogy

* az Áht. 48/B. § (1) bekezdésében rögzített kizáró okok nem állnak fenn;
* lejárt esedékességű köztartozással nem rendelkezik. Amennyiben a támogatási összeg meghaladja az 500.000,- Ft-ot, úgy erről benyújtja a 30 napnál nem régebbi NAV igazolást. Amennyiben a pénzeszköz átadás időtartama alatt lejárt esedékességű köztartozás keletkezik, úgy azt haladéktalanul bejelenti a Támogató képviselőjének;
* jelen támogatás kapcsán általános forgalmi adó levonási jog nem illeti meg;
* nem áll végelszámolás alatt, ellene csőd-, felszámolás, vagy egyéb, a megszüntetésre irányuló, jogszabályban meghatározott eljárás nincs folyamatban;
* megfelel a rendezett munkaügyi kapcsolatok feltételeinek;
* Támogató felé nincs három hónapnál régebben lejárt tartozása;
* az államháztartás alrendszereiből folyósított támogatásból eredő lejárt és ki nem egyenlített fizetési kötelezettsége nincs;
* nem áll fenn harmadik személy irányában olyan kötelezettsége, mely a támogatás céljának megvalósulását meghiúsítaná;
* ha a támogatott tevékenység hatósági engedélyhez kötött, annak megvalósításához szükséges hatósági engedélyekkel rendelkezik;
* a támogatási igényben foglalt adatok, információk és dokumentumok teljeskörűek, valósak és hitelesek;
* a Kedvezményezett átlátható szervezetnek minősül, amelyről jelen szerződés aláírásával nyilatkozik.

1. Kedvezményezett vállalja, hogy az adataiban bekövetkezett változásokat 8 (nyolc) napon belül a Támogató felé bejelenti.
2. Kedvezményezett tudomásul veszi, hogy a Támogató a támogatásra vonatkozó adatokat Zánka Község honlapján közzéteszi, továbbá a támogatásra vonatkozó adatok az Országos Támogatás-ellenőrző Rendszerben feltöltésre kerülnek.
3. Kedvezményezett tudomásul veszi, hogy a Támogató az előírt feltételek nem teljesítése, illetve szabálytalanság esetén a támogatást felfüggeszti a hiányzó dokumentum(ok) pótlásáig.
4. Amennyiben a Kedvezményezett a számadási kötelezettségének határidőben nem, vagy részben tesz eleget, úgy köteles a támogatás összegét, részösszegét haladéktalanul visszafizetni a támogató fizetési számlájára.

**A szerződés megszűnése, megszegése és annak következményei**

1. A Támogató jogosult a támogatási szerződéstől elállni, azt felmondani, ha:

* a támogatás összegének felhasználása nem a szerződésben foglaltak szerint történik;
* a Kedvezményezett a jelen szerződésben előírt nyilatkozatok bármelyikét visszavonja;
* a Kedvezményezett nem teljesítette a részbeszámolási, beszámolási kötelezettségét;
* a Kedvezményezett a támogatási igény benyújtásakor a támogatási döntést érdemben befolyásoló valótlan, hamis adatot szolgáltatott;
* valamint az Ávr. 82 §-ában foglalt bármely feltétel bekövetkezése esetén.

1. A Támogató jogosult a jelen támogatási szerződést azonnali hatállyal felmondani, a Kedvezményezett pedig köteles a támogatás a jelen szerződésben meghatározott összegét, avagy annak arányos részét visszafizetni, amennyiben

* a Kedvezményezett a jogszabályokból, illetve a jelen szerződésből eredő elszámolási, számadási, illetve bizonylatadási kötelezettségének nem tesz eleget;
* a Kedvezményezett a támogatás összegét részben vagy egészben, a jelen szerződésben rögzített céltól eltérően használja fel;
* hitelt érdemlően bebizonyosodik, hogy a Kedvezményezett a támogatási döntést érdemben befolyásoló valótlan, hamis adatot szolgáltatott.

1. A támogatás jogosulatlan igénybevétele, jogszabálysértő vagy nem rendeltetésszerű felhasználása, továbbá a támogatási szerződéstől történő elállás vagy annak felmondása esetén a Kedvezményezett a jogosulatlanul igénybe vett költségvetési támogatás összegét az Ávr. 98. §-ban meghatározott ügyleti kamattal, késedelem esetén késedelmi kamattal növelt mértékben köteles visszafizetni.

**Egyéb nyilatkozatok**

1. Szerződő felek rögzítik, hogy a Támogató képviseletében eljáró Filep Miklós és Simon György polgármesterek korlátozás nélkül, teljes körűen jogosultak jelen szerződés aláírására.
2. Szerződő felek kijelentik, hogy a jelen szerződésben foglalt tények és adatok megfelelnek a valóságnak, illetve a szerződés megfelel a valódi ügyleti akaratuknak.
3. Szerződő felek kijelentik, hogy a jelen szerződésben foglaltak maradéktalan és szerződésszerű teljesítéséhez szükséges fokozott együttműködési kötelezettséggel és a folyamatos kapcsolattartás szükségességével tisztában vannak. Ennek megfelelően Szerződő felek kifejezetten vállalják a fokozott együttműködési kötelezettség teljesítését, és ennek keretében kötelezik magukat a jelen szerződés alapján, avagy egyébként a feltételek teljesüléséhez szükséges bármely jognyilatkozat vagy jogcselekmény haladéktalan megtételére, amennyiben az a jelen szerződés céljával vagy tartalmával, illetve a Szerződő felek bármelyikének a másik fél előtt ismert szándékával egyezik.
4. Jelen szerződésben nem szabályozott kérdésekben az Áht., az Ávr., a Ptk., az Nvtv. és az egyéb vonatkozó jogszabályok rendelkezései az irányadók.

Szerződő felek a jelen megállapodást, elolvasás és kellő megértés után, mint ügyleti akaratukkal és a tényekkel mindenben megegyezőt, jóváhagyólag aláírták.

Zánka, 2019. július 4.

|  |  |
| --- | --- |
| ………………………………..  **Zánka Község Önkormányzata**  Filep Miklós polgármester  Támogató | ………………………………..  **Monoszló Község Önkormányzata**  Simon György polgármester  Kedvezményezett |

*1. melléklet*

**ELSZÁMOLÁSI ADATLAP**

**a Támogatási szerződéssel nyújtott önkormányzati támogatás felhasználásáról**

1./ Támogatási szerződés ügyiratszáma:

2./ Támogatott szervezet:

megnevezése:

címe:

képviselője:

3./ Támogatás összege: forint

4./ A támogatás célja:

5./ A támogatással megvalósult célfeladat rövid értékelése:

6./ A támogatás felhasználását igazoló számlák a mellékelt összesítőn kerülnek felsorolásra.

További mellékletek: A támogatást igazoló hitelesített számla-másolatok, bankszámlakivonatok, pénztárbizonylatok stb.

7./ Nyilatkozom, hogy a feltüntetett költségek kifizetése előtt azok jogosságáról és összegszerűségéről - ellenszolgáltatás teljesítését követően esedékes kifizetés előtt ezen felül az ellenszolgáltatás teljesítéséről is - előzetesen meggyőződtem.

Kelt: , 2019. év hó nap

|  |  |
| --- | --- |
|  | ……………………………………  aláírás |